હકીકતે રાજુ તે સમયે યોગ્ય અને હોશિયાર વ્યક્તિ હતા, પરંતુ લાલચના દૈત્યે તેમને પૂરી રીતે નષ્ટ કરી દીધા. તેઓ ભારતની આઈટી ક્રાંતિના અગ્રણી હતા, તેઓ પોતાનું કાર્ય પ્રમાણિકતાથી કરતા રહેત તો તેઓ પણ એન. નારાયણમૂર્તિ અને નંદન નીલેકણી જેવા આઈટી ક્ષેત્રના મહાન વ્યક્તિ બની રહેત, પરંતુ જાહેર છે કે તેઓ રસ્તો ભૂલી ગયા અને પોતાનું બધું જ તબાહ કરી દીધું. તે ખરેખર ખૂબ જ દુઃખદ સ્થિતિ હતી. તમે વિચારતા હશો કે આજકાલ એક પછી એક એવા કેસ સામે આવી રહ્યા છે કે જેમાં કોઈક સફળ વ્યક્તિ ફસાઈ હતી, કોઈક સફળ વ્યક્તિ સફળ અને સ્થાપિત થઈ જતી હોય છે ત્યારે તેણે સમજી લેવું જોઈએ કે તેનામાંથી બીજા લોકો પણ પ્રેરણા મેળવતાં હોય છે. તે હજારો કે લાખો લોકોનું પ્રેરણાસ્થાન બની જતો હોય છે, તેણે કદી એ પ્રકારનાં કાર્ય ના કરવાં જોઈએ કે જેનાથી તેની છબી ખરડાઈ જાય.